Γνωμοδότηση για το σχέδιο ανακοίνωσης προς τα κράτη μέλη σχετικά με τον καθορισμό κατευθυντήριων γραμμών για μια πρωτοβουλία στο πλαίσιο του ειδικού προγράμματος στήριξης της ειρήνης και της συνδιαλλαγής στη Βόρεια Ιρλανδία και στις παραμεθόριες κομητείες της Ιρλανδίας (96/C 100/02)

Στις 22 Φεβρουαρίου 1995, και σύμφωνα με το άρθρο 198 Γ της Συνθήκης περί ιδρύσεως της Ευρωπαϊκής Κοινότητας, η Ευρωπαϊκή Επιτροπή αποφάσισε να ζητήσει τη γνωμοδότηση της Επιτροπής των Περιφερειών για το ανωτέρω σχέδιο ανακοίνωσης.

Η επιτροπή «Οικονομική και Κοινωνική Συνοχή, Κοινωνική Πολιτική, Δημόσια Υγεία», στην οποία ανατέθηκε η προετοιμασία των σχετικών εργασιών της ΕΤΠ, υιοθέτησε τη γνωμοδότησή της στις 19 Απριλίου 1995 με βάση την εισηγητική έκθεση της κ. Deirdre Bolger και του κ. Sean O'Neachtain.

Κατά την 7η σύνοδο ολομέλειας (συνεδρίαση της 21ης Απριλίου 1995) η Επιτροπή των Περιφερειών υιοθέτησε την ακόλουθη γνωμοδότηση.

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

1. Επικροτεί την ειδική αυτή κοινοτική πρωτοβουλία, που αποσκοπεί στη στήριξη της διαδικασίας της ειρήνης και της συνδιαλλαγής που έχει εγκαινιασθεί στη Βόρεια Ιρλανδία, και έχει επίσης θετικές συνέπειες για τις παραμεθόριες κομητείες της Ιρλανδικής Δημοκρατίας.

2. Συγχαίρει την Ομάδα Σχεδιασμού για τις ευρείες διαβουλεύσεις που διεξήγαγε για την προετοιμασία της πρωτοβουλίας, συμπεριλαμβάνοντας σε αυτές μέλη της Επιτροπής των Περιφερειών και από τις δύο χώρες.

3. Υπογραμμίζει το θετικό ρόλο που μπορεί να διαδραματίσει αυτή η πρωτοβουλία για την αναζωογόνηση των πληγεισών περιοχών και τη συνδιαλλαγή των κοινοτήτων και τονίζει ότι οι αρχές τοπικής αυτοδιοίκησης θα πρέπει να διαδραματίσουν κεντρικό ρόλο κατά την εφαρμογή του προγράμματος.

4. Συμφωνεί με τους πέντε τομείς προτεραιότητας που προσδιορίζει η Ομάδα Σχεδιασμού ως τομείς που πρέπει να καλυφθούν για την εδραίωση της ειρηνευτικής διαδικασίας.

5. Επικροτεί τη συμβολή της Κοινότητας στη χρηματοδότηση της πρωτοβουλίας και τονίζει ότι θα πρέπει να υπάρχει ευελιξία όσον αφορά τους διαθέσιμους πόρους, ώστε να καλυφθεί η ανάγκη για στήριξη δραστηριοτήτων και από τις δύο πλευρές των συνόρων. Ως προς το θέμα αυτό, η ΕΤΠ εκτιμά το γεγονός ότι το 15 % τουλάχιστον του συνολικού ποσού θα διατεθεί για διασυνοριακές δραστηριότητες.

6. Επιθυμεί να κατέχει συμβουλευτικό ρόλο κατά τη διεργασία αξιολόγησης της πρωτοβουλίας κατά την περίοδο σχεδιασμού και μετά από αυτή και να τηρείται ενήμερη για κάθε περαιτέρω εξέλιξη στο πλαίσιο της πρωτοβουλίας.

7. Εκφράζει την ικανοποίησή της για την ευκαιρία που δίδεται στις αρχές τοπικής αυτοδιοίκησης και περιφερειακής διοίκησης να λάβουν άμεση χρηματοδότηση από την Ευρωπαϊκή Ένωση.

8. Θεωρεί πολύ σημαντικό να ληφθούν τα απαραίτητα μέτρα ώστε η πρωτοβουλία να επικεντρωθεί σε συγκεκριμένο σκοπό, αλλά πιστεύει επίσης ότι πρέπει να είναι συμπληρωματική των υφιστάμενων μηχανισμών στήριξης και ότι η συμπληρωματικότητα αυτή θα διασφαλισθεί από την Επιτροπή Παρακολούθησης, στην οποία θα υπάρχει ευρεία εκπροσώπηση, συμπεριλαμβανομένων μελών των αρχών τοπικής αυτοδιοίκησης και περιφερειακής διοίκησης.

9. Τονίζει ότι είναι απαραίτητο να εξασφαλισθεί η αληθινά προσθετική αξία της δέσμης ενισχύσεων σε περιφερειακό επίπεδο και να επιβεβαιωθεί ο προσθετικός της χαρακτήρας.

10. Πιστεύει ότι η Τεχνική Βοήθεια είναι εξαιρετικά σημαντική, ως καταλύτης της όλης πρωτοβουλίας. Επιπροσθέτως των προβλεπόμενων ενεργειών, θα ήταν σκόπιμο να μελετηθεί η δυνατότητα χρηματοδότησης δραστηριοτήτων τριμερούς διασύνδεσης, προκειμένου να ενταχθούν και οι αρχές τοπικής αυτοδιοίκησης των δύο χωρών στο υπάρχον ευρωπαϊκό δίκτυο.

11. Τονίζει τη σημασία της διάδοσης πληροφοριών και της δημοσιότητας, προκειμένου για την πλήρη διαφάνεια και την ιδιαιτερότητα της πρωτοβουλίας.

12. Τέλος, η Επιτροπή των Περιφερειών δηλώνει για άλλη μια φορά ότι η πρωτοβουλία έχει την αμέριστη υποστήριξή της και τονίζει τη συμβολή της τελευταίας στη διαδικασία της ειρήνης και της συνδιαλλαγής που έχει εγκαινιασθεί στη Βόρεια Ιρλανδία. Πραγματικά, με την πρωτοβουλία αυτή εφαρμόζεται στη συγκεκριμένη περιοχή η αρχή της επικουρικότητας και πρέπει να θεωρείται ως παράδειγμα και να χρησιμοποιείται ως υπόδειγμα για τα μελλοντικά προγράμματα.

Βρυξέλλες, 21 Απριλίου 1995.

Ο Πρόεδρος της Επιτροπής των Περιφερειών

Jacques BLANC